**Ανακοίνωση έναρξης υποβολής αιτήσεων για τη συμμετοχή στην Πράξη**

**«Πρακτική Άσκηση Τριτοβάθμιας Εκπαίδευσης του Δημοκρίτειου Πανεπιστημίου Θράκης» με κωδ. ΟΠΣ 5184450**

Το Τμήμα Κοινωνικής Εργασίας του Δ.Π.Θ. ανακοινώνει τη διαδικασία έναρξης υποβολής των αιτήσεων για 50 θέσεις πρακτικής άσκησης για το ακαδημαϊκό έτος 2022-2023, στο πλαίσιο της Πράξης με τίτλο «Πρακτική Άσκηση Τριτοβάθμιας Εκπαίδευσης του Δημοκρίτειου Πανεπιστημίου Θράκης» και κωδ. ΟΠΣ 5184450, το οποίο εντάσσεται στο Επιχειρησιακό Πρόγραμμα «Ανάπτυξη Ανθρώπινου Δυναμικού, Εκπαίδευση & Δια Βίου Μάθηση» που συγχρηματοδοτείται από το Ευρωπαϊκό Κοινωνικό Ταμείο.

Η περίοδος εκπόνησης της Πρακτικής Άσκησης ορίζεται σε δίμηνο κύκλο κατά την χρονική περίοδο από 01-04-2023 έως 31-05-2023 σε φορείς υποδοχής του ιδιωτικού ή δημόσιου τομέα με έμφαση στον ιδιωτικό τομέα.

Οι φοιτητές/τριες που επιθυμούν να συμμετάσχουν θα πρέπει να υποβάλουν ηλεκτρονικά την αίτησή τους, μπαίνοντας με τα στοιχεία του ιδρυματικού τους λογαριασμού στο Π.Σ. της Πρακτικής Άσκησης στην κάτωθι διεύθυνση: <https://praktiki.rescom.duth.gr/>

Η διάρκεια υποβολής των αιτήσεων ορίζεται από 10-01-2023 έως 23-01-2023 και ώρα 23:59.

Η εκπρόθεσμη υποβολή αποτελεί αιτία αποκλεισμού από το πρόγραμμα.

Μετά την αξιολόγηση των αιτήσεων από την επιτροπή πρακτικής άσκησης του Τμήματος και έως τις 30-01-2023 θα ανακοινωθούν τόσο στην ιστοσελίδα του Τμήματος <https://sw.duth.gr/> όσο και στη σελίδα της Πρακτικής Άσκησης: <https://praktiki.duth.gr/> τα προσωρινά αποτελέσματα καθώς και η περίοδος υποβολής των ενστάσεων, τηρώντας τα μέτρα για την προστασία των προσωπικών δεδομένων των συμμετεχόντων.

Οι ενστάσεις υποβάλλονται μέσα σε διάστημα 5 εργάσιμων ημερών από την ημερομηνία ανάρτησης των προσωρινών αποτελεσμάτων, στη Γραμματεία του Τμήματος και λαμβάνουν αριθμό πρωτόκολλο.

Το ακριβές διάστημα των ενστάσεων θα οριστεί στην ανακοίνωση των προσωρινών αποτελεσμάτων.

Στη συνέχεια θα ακολουθήσει η δημοσίευση των οριστικών αποτελεσμάτων συμμετοχής στην Πράξη, τηρώντας τα μέτρα για την προστασία των προσωπικών δεδομένων των συμμετεχόντων.

Σύμφωνα με την 39/15.12.2021 Απόφαση του Τμήματος Κοινωνικής Εργασίας τα κριτήρια μοριοδότησης για τη συμμετοχή στην Πρακτική Άσκηση, είναι :

Εφόσον οι έγκυρες και έγκαιρες αιτήσεις των φοιτητών/ριων για την ένταξη στο Πρόγραμμα «Πρακτική Άσκηση Τριτοβάθμιας Εκπαίδευσης του Δημοκρίτειου Πανεπιστημίου Θράκης» είναι περισσότερες από τις διαθέσιμες θέσεις του Τμήματος Κοινωνικής Εργασίας, τότε θα εφαρμοστεί το κριτήριο του μέσου όρου βαθμολογίας που θα εμφανίζεται στη Μηχανοργάνωση μετά την εξεταστική Σεπτεμβρίου 2022, σε συνάρτηση του αριθμού μονάδων ECTS περασμένων μαθημάτων ως προς τις μονάδες ECTS που έπρεπε να περαστούν (με βάση το εξάμηνο σπουδών τους), χωρίς τις μονάδες ECTS που αντιστοιχούν στην Πρακτική Άσκηση ΙΙ.

Επίσης, οι φοιτητές/ριες που θα συμμετάσχουν στη διαδικασία θα πρέπει να έχουν ολοκληρώσει με επιτυχία την Πρακτική Άσκηση Ι.

**Ο Επιστημονικά Υπεύθυνος της Πρακτικής Άσκησης**

**Γεώργιος Φιλιππίδης**

**Επίκουρος Καθηγητής Τμήματος Κοινωνικής Εργασίας Δ.Π.Θ.**